1Ya xnakajab i nima'ij páscua, are 'ij chi ca tijaw wi i caxlanwa chi n-ta cunbal ocnak che. 2I je caj'atzil i sacerdóte, junam cu' i je tijonel re i ujer 'atbal tzij, quiqui tzucuj wach u camsaxic i Jesus quiqui 'ano, man quiqui xij quib chique i winak. 3Are 'uri xoc i itzel pu c'ux i ma Júdas, chi ucab u bi, Iscarióte, are jun chique i cablajuj u tijoxelab i Jesus. 4Ire xa 'e cu' i caj'atzil i sacerdóte, xak i nimak qui patan pa rachoch i Dios; xe u 'ijla wach u jachic i Jesus cu 'an chique. 5Ique xe quicotic, y xqui bij che chi quiqui ya mer che. 6Rumal 'uri i ma Júdas xu junamsaj u wach cu'; xoc chu tzucuxic wach i jachbal re i Jesus cu 'ano, xui-ri xa ali'al chiquiwach i winak. 7Xu rik i 'ij re i nima'ij páscua, chi are i 'ij re u tijawic i caxlanwa pacha xec (chi n-ta levadúra che), xak are i 'ij wi chi 'o u chac que camsax i ral tak chij chuwach i Dios. 8Chupam i 'ij-le, i Jesus xu bij chique i ma Pédro y ma Wan: —Je i yijba i ka cenar re i nima'ij páscua, —co'ono. 9Ique xqui bij che: —¿Pa i cawaj wi caka yijba? —xe cha. 10Xu bij chique: —Chitape': are quix oc pa tinimit, qui c'ulaj ni jun achi ruc'am jun 'ekbala 'o ya chupam. Chix terej chirij pa coc wi che jun ja. 11Chi bij che i rajaw ja: —I Tijonel xoj u tak li chu tz'onoxic chawe, "¿Pa 'o wi i cuárto pa quin tij wi i wa'im re i páscua cu' in tijoxelab? xu bij lok," chix chok che. 12Te'uri ire cu c'ut chiwe jun nim laj cuárto pu caleja, yij chic; chila chi yijba wi i ka wa'im —xu bij i Jesus chique. 13I u tijoxelab xe 'ec; are xe upon pa tinimit, 'is xqui riko pacha u bim i Jesus chique. Te'uri xqui yijba qui wa'im re i nima'ij páscua. 14Are xu rik i 'or, i Jesus xcubi chi mexa, junam cu' i rapostelab. 15Xu bij chique: —Lic in rayim na quin tij i wa'im-i re i páscua iwu', tz'akat c'a maja quin camic. 16Katzij i tzij-i quin bij chiwe: yin n-quin tij ta chic i wa'im-i c'a ca tz'akatsax ni u wach in patan pa 'utz laj 'atbal tzij re i Dios —xu bij i Jesus chique. 17Te'uri xu chap i tu'bal ya y xu tioxij che i Dios. Te'uri xu bij chique: —Chi chapa iri, chi jacha chiwach. 18Quin bij chiwe: n-quin tij ta chic u wa'al úva, c'a ca c'un ni 'utz laj 'atbal tzij re i Dios —xu bij chique. 19Te'uri xu chap i caxlanwa, y xu tioxij che i Dios; xu piro, y xu jach chique. Are 'uri xu bij chique: —Are iri are in ch'acul chi quin jach na pu'ab i camic, tobal iwe yix. Are qui 'an tak iri, chi 'ana cuxtabal we yin —xu bij. 20Are xquelej i wa'im, queje tan chic xu 'an che i tu'bal ya; xu bij: —I vin-i chi caka tij na, are in quiq'uel ca turuw na, tobal iwe yix; rumal in quiq'uel-le ca tz'akat u wach i trat c'ac' ru' i Dios (queje ile, i trat c'ac' 'o ni u cho'ab) —xu bij. 21I Jesus xak xu bij: —Chitape': i jun chi quin jachaw na, 'o chi wu' chi mexa. 22Katzij, yin chi in Achi aj Chicaj, quin cam na pacha 'ax u ch'obom wi i Dios, xui-ri, to' u wach i achi chi quin jachaw na piqui'ab i je aj ch'o'oj chwij —xu bij chique. 23Te'uri xqui jek u tz'onoxic chiquiwach pachin chique ique ca 'anaw nawi ile. 24I u tijoxelab i Jesus, xe oc chu chapic quib chi tzij chi pachin nawi chique ique nim ni u 'ij chiquiwach i rachi'il. 25Are 'uri i Jesus xu bij chique: —I je 'atol tzij re u wach i jyub ta'aj, ique lic que rajawin piquiwi i winak, xak ca bix chique chi je aj 'anol 'utz chique. Queje ile quiqui 'an i 'atol tzij re u wach i jyub ta'aj. 26Xui-ri, yix n-ix ta queje ile. Pachin i nim u 'ij chixol yix, chu 'ana 'uri ch'utin che rib; pachin iwaj'atzil yix, chu 'ana pacha mocom che rib chiwij. 27Cwaj quin tz'onoj jun tzij chiwe: ¿Pachin i nim u 'ij? ¿Are nawi i jun chi ca cubi chi wa'im? ¿O are i ca yaw i wa chuwi mexa? Katzij, are i ca cubi chi mexa, are i nim u 'ij. Xui-ri, yin in 'o iwu' pacha in aj yol i wa chuwi mexa. (Queje u tijojbal tzij ile, c'utbal-re chique chi ni'pa je nimak chuwach i Dios, je are i je ajchac chiquij i cachi'il.) 28—Yix 'ut, n-in ta iwo'tam can chuwach tak i c'ax in tijom; 29rumal-i, yin quin ya jun i 'atbal tzij pi'ab yix pacha u yom in Kajaw pin'ab yin. 30Qui tij i wa, qui tu' i ya' chuwi in mexa pa in 'atbal tzij yin. Quix cubi na pi q'uijibal 'o u 'ij, y qui 'an 'atbal tzij chique i cablajuj tzobajil je qui muk qui xiquin i cablajuj u c'ojol i mam Israel —xu bij i Jesus chique. 31I Kajwal xak xu bij che i ma Simon Pédro: —¡Ay, a-Simon! ¡Chatape'! I itzel u tz'onom chi ca ya' pu'ab cu 'an c'ax chiwe, 'ilbal-re we quix u tzaksaj na. Craj ire co'on chiwe, pacha ca 'ani che i aros are ca ch'ayic. 32Xui-ri, yin in tz'onom che i Dios pawi, chi n-ca sach tu cubibal a c'ux chwe. Y yet, we xic'aw ile, are ca c'un chic u cowil a c'ux, che a cowij awachalal —xu bij. 33Te'uri i ma Simon xu bij che: —Wajwal, yin in yij chic quin 'e awu' c'a pa cárcel; o xak we pa camic, quin 'e awu' —xcha. 34I Jesus xu bij che: —A-Pédro, chatape', wo'or mísmo, are maja ca ch'aw i teren re u sakirbal, ca bij na oxmul chi n-aweta'am ti in wach —xu bij. 35Te'uri i Jesus xu bij chique u tijoxelab: —Are xix in tak bi chu bixquil u tzij i Dios pa tak aldéa, n-xin ya ta chiwe we qui c'am bi i teb, mi tene yabal i mer, mi tene i xajab. Are xi 'an yix ile, ¿'o nawi xo'on palt chiwe? —xu bij. —N-taj —xe cha che. 36Are 'uri xu bij chique: —Wo'or, n-queje ta chic ile qui 'ano. Are i chi 'ana, pachin i 'o u teb, chu c'ama bic; xak queje i yabal u mer, chu c'ama bic. Pachin jun n-tu ch'ich', chu c'ayij u chaquet, lo'bal re u ch'ich'. (Man ca pe ni ch'o'oj chiwij wumal yin.) 37Katzij i quin bij chiwe, 'o u chac ca 'ani chwe pacha i tz'ibtal can ujer chupam u wuj i Dios. Cu bij i ujer tzij: "Quiqui bij ni winak chi ire xa aj 'anol n-'us taj, xa cu kel i 'atbal tzij, quiqui bij na." Queje ile i tzij tz'ibtal can ujer. Chwij yin tz'ibtal wi ile; y ronojel i tz'ibtal chwij yin, ca 'ani na —xu bij i Jesus chique. 38Te'uri xqui bij: —Kajwal, chawilape', chi 'o queb espáda —xe cha. —Co'on ile —xu bij chique. 39Te'uri i Jesus xel pa tinimit, xa 'e chuwi jyub Olívos pacha 'ax co'on wi. I u tijoxelab xe 'e ru'. 40Are xupon chila, xu bij chique: —Chi tz'onoj che i Dios man n-quix tzak ta chupam i mac —xu bij. 41Xu jach pan jubi' rib chique, te'uri xuqui'ic, y xu tz'onoj che i Dios. 42Xu bij: —Ta, we cawaj, chawesaj i c'ax 'o chinwach. Xui-ri, ma ya chwe pacha i to' cwaj yin; are, cha 'ana pacha i cawaj yet chwe —xu bij. 43Te'uri, xwinakir jun ángel chicaj, xol u ya mas u cowil u c'ux. 44I Jesus lic nim i bis 'o chu c'ux, rumal-i xu cowij u tz'onoxic che i Dios, y xel u c'atanal pacha quic' ca tz'ujuw pulew. 45Are xwalij chu tz'onoxic che i Dios, xa 'e chic cu' u tijoxelab. Xe u riko xa que waric; lic je cosnak rumal qui bis. 46Xu bij chique: —¿Wuchac quix waric? Chix walijok, chi tz'onoj che i Dios chi n-quix tzak ta chupam i mac —co'on chique. 47I Jesus c'a ca tijin chi tzij are xe upon uq'uial winak ru'. 'O jun achi nabe chiquiwach: are i ma Júdas, chi jun chique i cablajuj u tijoxelab. Ire xtejeb pan ru' i Jesus, tz'ubal-re. 48I Jesus xu bij che: —A-Júdas, ¿Ru' bari jun tz'ubanic ca 'an-na, ca jach ni Achi aj Chicaj piqui'ab i aj ch'o'oj chirij? —xu bij che. 49I u tijoxelab, are xquilo wach quiqui 'an i je rachi'ilam i ma Júdas, ique xqui tz'onoj che i Jesus: —Kajwal, ¿'utz nawi caka coj ch'ich' chique? —xe cha che. 50Y 'o jun chique xresaj li u ch'ich' y xu soc i takon re i 'atz laj sacerdóte; xresaj u xiquin wikabim. 51Xui-ri, i Jesus xe u 'atij: —Co'on ile —xu bij chique. Te'uri xu chap u xiquin i takon y xrutzirsaj bic. 52Ique chi je c'un-nak chu chapic i Jesus je are i ajwab sacerdóte, xak i je caj'atzil i policía re i rachoch i Dios, xak i nimak tak mam'ib. I Jesus xu bij chique: —¿Wuchac quix c'un yix ru' ch'ich', xak ru' che', pacha qui 'an che jun ili'om? 53Yin 'ij 'ij, xin upon iwu' pa rachoch i Dios, y yix mi tene xi cowij i c'ux che in chapic. Xui-ri, ya xu rik i 'or yatal chiwe yix; are i 'or iri chi qui 'ano pacha i nojim na. Are 'or iri, yatal che i rajaw i 'ekumal —xu bij chique. 54Te'uri xqui chap i Jesus y xqui c'am bi pa rachoch i 'atz laj sacerdóte; i ma Pédro to' chi naj xterej bi chiquij. 55Are xe oc chila, 'o jujun xqui nuc' qui 'a' chu nic'ajal uwaja y xe cubi chu chi'; xak i ma Pédro xa 'e cubi cu'. 56Jun ixok ajchac pa rachoch i caj'atzil i sacerdóte xril i ma Pédro cul chi 'a'; xu maj u takexic y xu bij: —Xak i achi-ri are rachi'il i jun chi xchaptajic —xcha. 57I ma Pédro xruwaj u wach i Jesus; xu bij: —Ixok, yin n-weta'am tene u wach —co'ono. 58Xo'on pan jubi', jun achi xril i ma Pédro y xu bij che: —Xak yet at cachi'il ique —xu bij. I ma Pédro xu la' u wach che: —¡N-in ta cachi'il! —xu bij. 59Colo jun 'or u bixquil, 'o jun chic lic xu bij: —¡Katzij i achi-ri, lic rachi'il ire, man xak aj Galiléa! —xcha. 60I ma Pédro xu bij: —Achi, n-weta'am taj wach i ca bij —co'ono. C'a ca tijin chi tzij, juntir xch'aw jun teren. 61Are 'uri i Kajwal xu pisquilij u jolom y xu c'am u takexic i ma Pédro. Are 'uri i ma Pédro xc'un u tzij i Kajwal pu jolom, wach u bim che: "Wo'or mísmo, are maja ca ch'aw i teren, quin awuwaj oxmul," u bim che. 62I ma Pédro xel chila. Lic c'ax xu na u c'ux; lic xo' rumal wach i xu 'ano. 63I achiab chi je aj chajal re i Jesus, xqui yo'ya y xqui ch'ayo. 64Xqui tz'apij u wach che c'ul y xqui ch'ay chu palaj. Te'uri xqui bij: —Cha bij chake pachin xat ch'ayawic —xe cha che. 65Lic q'ui i tzij xqui bij che, to'tabal-re. 66Are xel li 'ij, xqui mol quib i nimak tak mam'ib re i tinimit, xak i je caj'atzil i sacerdóte, xak i tijonel re i ujer 'atbal tzij. Te'uri xqui c'am bi i Jesus pa qui nuc'bal. Are 'o chiquiwach, xqui tz'onoj che: 67—Cha bij chake ¿at are nawi yet i Crísto, i Tolke chi koy'em? —xe cha. Ire xu bij chique: —We quin bij chiwe, n-qui coj taj. 68Xak we 'o jun tzij quin tz'onoj chiwe, yix n-quix ch'aw taj. 69Xui-ri, wo'or mísmo i Achi aj Chicaj coc pu q'uijibal pu wikabim i Dios chi 'atz u cho'ab —xu bij i Jesus chique. 70Are 'uri conojel xqui tz'onoj che: —¿Yet nawi 'ut, at u C'ojol i Dios? —xe cha che. I Jesus xu bij: —Sak laj tzij i xi bij —co'on chique. 71Are 'uri xqui bij: —¿Wach chic tzij cakaj? N-ta chic u chac we 'o juban chic winak col qui bij u mac, ¡Yoj mísmo xka ta! Ire ru' u chi' xu bij —xe cha.
SAN LUCAS 22